CINGTHUILAWKNAW.
31.
Siangpahrang Lemuel lawk, a manu ni a cangkhai e naw teh: 
Bangtelane ka capa, bangtelane ka khe e capa, bangtelane ka lawkkam capa. 
Siangpahrangnaw patenghai karaphoekung napui koe na thaonae poe hanh. 
Aw Lemuel, misurtui nei e hoi yamu nei e teh siangpahrangnaw hane nahoeh. 
Hoehpawiteh, net awh vaiteh kâlawk pahnim awh vaiteh mathoenaw hanelah kalanhoehe lah lawkceng awh langvaih. 
Meimei kadout e hah yamu pânei awh nateh, lungrei ka thai e hah misurtui pânei awh. 
Net awh naseh, a reithainae hah pahnim awh naseh, a lungmathoenae pahnim totouh net awh naseh. 
Lawkanaw hanlah dei pouh nateh, due hanelah lawk tâtueng pouh e naw hane hai dei pouh. 
Kalan lah lawkceng nateh tamimathoe hoi tamikavout hanlah kâhet pouh. 
Yu kahawi apinimaw a hmu thai han. Bangkongtetpawiteh talung phukaawm hlak hai aphuohnawn. 
A vâ ni a lungthin hoi a kâuep teh hawinae awm laipalah awm mahoeh. 
A hring nathung thoenae laipalah hawinae dueng doeh a sak pouh. 
Tumuen hoi pahla hah a tawng teh a kut hoi amahmawk ouk a tawk. 
Hno ka yawt e long patetlah ao teh, ahlanae koehoi rawca ouk a thokhai. 
Amom a thaw teh a imthungnaw hah rawca a paca teh, a sannunaw hah thaw rip a boun. 
Lawhmuen hah a khet teh a ran, a tawkphu hoi misur takha a sak. 
A keng dawk tha a kâyeng teh, a kuttha hai a patung. 
Hno a yo e a mek tie a panue dawkvah tangmin patenghai hmaiim dout hoeh. 
A kut hoi rahakut a kuet teh, avanglae kut hoi yâcung a kuet. 
Tamimathoe hanelah a kut a kâyap, bokheiyah kavoutnaw totouh a kut ni koung a pha. 
Tadamtui ka bawt nakunghai a imthungnaw hanelah taki hane awm hoeh, bangkongtetpawiteh a imthungnaw ni dikpalingca e khohna kabet e a khohna awh. 
Ama hanlah hni a kawng teh, loukloukkaang e hoi pu doeh a khohna. 
A vâ hai kho longkha koe khobawinaw hoi a tahung toteh mithmaiben e lah ao. 
Loukloukkaang e hni a kawng teh a yo, hno kayawtnaw koe taisawm hah a yo. 
A kawng e khohna teh a khaw, ahawi dawkvah ahni teh hmalah a konawm han. 
Lungangnae hoi lawk a dei, a lawk teh pahrennae kâlawk lah ao. 
A imthung khosaknae kahawicalah koung a khetyawt, rawca hai pamda laihoi cat boihoeh. 
A canaw a thaw awh teh a manu koe a lunghawi awh. A vâ ni hai a oup van, 
napui kapap ni kahawicalah a tawk awh toe, hatei nang ni ahnimanaw na tapuet toe, atipouh. 
Raimonae teh dumnae doeh, meihawinae hai a yawmyin doeh. Hatei BAWIPA ka taket e napui teh oup lah ao han. 
A kut hoi a tawk e a paw hah poe awh nateh, longkha koe ama roeroe hah a tawk e ni oup naseh. 
